Локални избори у Параћину 2023.

У Параћину су 17. децембра 2023. одржани парламентарни избори. Изборе је расписао председник Народне скупштине Републике Србије Владимир Орлић заједно са још 64 градова и општина широм Србије.

## Изборни систем

55 одборника Скупштине општине бира се по затвореној листи пропорционалног изборног система из једне изборне јединице у целој општини. Бирачи са правом гласа гласају за изборне листе на којима се налазе кандидати прихваћених листа. На једној изборној листи може бити присутно највише 55 кандидата. Изборну листу може поднети регистрована политичка странка, коалиција политичких странака или група грађана. Да би се предала изборна листа, мора се прикупити најмање 500 важећих потписа, односно 250 за странке етничких мањина. Најмање 40 одсто кандидата на изборним листама морају бити жене. Изборну листу подноси њен изабрани представник или представници. Изборна листа би могла да буде одбијена, након чега они који су је поднели могу да отклоне недостатке у року од 48 сати, или бити одбијена ако лице није овлашћено да предлаже кандидате. Назив и датум избора, имена изборних листа и њихових представника, као и подаци о начину гласања налазе се само на гласачком листићу.

Општинска изборна комисија (ОИК) и бирачки одбори надгледају изборе. Одборнички мандати се додељују по Д’Онтововом систему са изборним цензусом од 3 одсто, који не важи за странке етничких мањина. Мандати се распоређују тако што се укупан број гласова који је добила изборна листа која учествује у расподели мандата подели са сваким бројем од један до 250. Ако две или више изборних листа добију исте количнике на основу којих се расподељује мандат, предност има листа која је добила већи број гласова. Одборнички мандати се додељују кандидатима са изборних листа по редоследу, почев од првог кандидата са изборне листе.

Локалне изборе расписује председник Народне скупштине Србије, који такође треба да саопшти датум одржавања и притом распусти Скупштину општину. Према закону, следећи локални избори требало је да се одрже до маја 2024, уз могућност одржавања ванредних избора. Да би гласало, лице мора да има пребивалиште на територији јединице локалне самоуправе и да има најмање 18 година. Најмање пет дана пре избора грађани се обавештавају о избору: добијају информације о дану и времену одржавања избора и адреси бирачког места на коме могу да гласају. Изборна тишина почиње два дана пре гласања и траје до затварања свих бирачких места. Током изборног дана, бирачи са правом гласа могу да гласају од 7 (UTC+1) до 20 часова, али ако се бирачко место отвори после 7 часова, гласање се онда продужава за време за које је отварање бирачког места одложено. Бирачи који нису у могућности да гласају на бирачком месту услед тешке болести, старости или инвалидитета треба да обавесте бирачки одбор о жељи да гласају ван бирачког места од 7 до 11 часова.

## Кампања

### Партијске кампање

#### Српска напредна странка

Данијел Милетић, председник општинског одбора Јединствене Србије у Параћину, изјавио је 1. новембра за Портал035 да ће локални ЈС бити део коалиције око СНС-а на локалним изборима у Параћину. На изборној листи СНС-а се поред, чланова СНС-а и ЈС-а, нашао и један члан ПУПС-а, Љубиша Раденковић.

СНС је почео са прикупљањем 1. новембра. Листа је сакупила потписе за 24 сата и тако прва предала својих 711 потписа Општинској изборној комисији. ОИК је 3. новембра потврдила листу ,,АЛЕКСАНДАР ВУЧИЋ – Параћин не сме да стане'' са 55 кандидата. Листа је наишла на критике бившег председника општине Параћин Саше Пауновића јер на листи није било родне равноправности и да је требала бити одбијена. Непосредно после тога, на сајту РИК-а је објављена збирна изборна листа за локалне изборе на коме је била исправљена грешка на коју је бивши председник општине указао. На збирној изборној листи је била присутна техничка грешка, јер је један кандидат за одборника два пута уписан на листи СНС-а. Дан после, РИК је објавила исправљену збирну изборну листу.

Личности из врха СНС-а које су посетиле Параћин током кампање су министар унутрашњих послова Братислав Гашић, потпредседница СНС-а Невена Ђурић, доскорашњи председник Народне скупштине Владимир Орлић и министар за рад, запошљавање , борачка и социјална питања Никола Селаковић. Листа је организовала неколико скупова: СНС чајанку, дружење са пензионерима општине Параћин, конвенцију у Позоришту, зборове у селима Стрижа, Горње Видово, Доње Видово, Буљане и Дреновац и неколико штандова у центру града.

Странка је била суочена са критикама да је прикупљала потписе листи ,,УЈЕДИЊЕНА ДЕМОКРАТСКА ОПОЗИЦИЈА ПАРАЋИН'' (која је касније поништена) у општинској управи, као и да је велики део потписа те листе ''лажиран''.

#### Социјалистичка партија Србије

Општински одбор СПС-а у Параћину је као и 2020. изашао самостално на изборе у Параћину. Носилац листе и кандидат за председника општине је био Драган Стојиновић, дугогодишњи начелник полицијске станице у Параћину.

СПС је такође за веома кратко време прикупила око 500 потписа за учешће на локалним изборима. Листа је потврђена 8. новембра, 5 дана након предаје. Листа је имала максималан број кандидата за одборнике.

Са државног нивоа странке, Параћин су посетили потпредседници СПС-а Бранко Ружић и Славица Ђукић Дејановић и председник Социјалистичке омладине Србије Угљеша Марковић. На конвенцију одржаној 5. децембра у сали Позоришта Параћин, говорили су Ружић, Ђукић Дејановић, кандидат за председника општине Драган Стојиновић, кандидати за народне посланике из Параћина Иван Стевановић, Ана Стојић и Невена Љутић и председник ГО СПС Јагодина Горан Милосављевић. Један предизборни скуп ове листе је био критикован од стране портала ,,Параћин онлајн'' који подржава СНС. Портал је уочио флашу вискија ,,Чивас Регал'', што, према њима ''није у реду према грађанима који једу пасуљ''. Ова објава портала је изазвала сумњу да локални СПС и СНС нису у добрим односима. Листа је скоро свакодневно постављала штандове на неколико локација у центру града.

#### Национално демократска алтернатива

Општински одбори ПОКС-а и НДСС-а у Параћину су потписале коалициони споразум да имају заједничку листу на локалним изборима. Носилац листе и кандидат за председника општине је био Немања Радомировић, председник општине Параћин Немања Радомировић. У кампањи је био доминантан општински одбор ПОКС-а, док је Нова демократска странка Србије била веома мало активна.

ПОКС је био веома активан и пре расписивања локалних избора. Организовали су месне одборе у скоро свим месним заједницама широм општине Параћин, слали су програм за месне заједнице грађанима Параћина. Наводно, Општински одбор ПОКС-а има око 500 чланова.

НАДА је скупљала потписе 7. и 8. новембра потписе. 10. новембра је предала око 500 потписа ОИК-у. Након предаје, носилац листе Немања Радомировић је изјавио ,,да је поносан што се презиме његове породице сада налази на локалној листи, док се у називу две до сада проглашене листе налазе господин Дачић из Житорађе са југа Србије и господин Вучић из Бугојна, Федерација БиХ, који никакве везе са нашим Параћином немају''. 3 дана касније, листа коалиције НАДА са свих 55 кандидата и око 500 потписа је потврђена.

Током кампање, имала је неколико штандова у центру града, конвенцију на коме су говорили носиоци републичке листе коалиције НАДА Војислав Михаиловић и Милош Јовановић и потпредседници ПОКС-а и НДСС-а Душан Радосављевић и Предраг Марсенић. Лидери локалне коалиције су обишли неколико села у општини Параћин. Листа је добила подршку од стране непознатих људи из САД-а, Грчке, Швајцарске, Турске итд. Потомци знаменитих Параћинаца су такође позвали бираче да гласају за ову листу.

#### Уједињена опозиција Параћина

Почетком новембра 2023. године саопштено је да ће народни покрет Сви за Параћин, Демократска странка, Народни покрет Србије, Народна странка и одборничке групе ,,Сигурно напред'' и ,,Заједно'' учествовати на локалним изборима као Уједињена опозиција Параћина. Носилац листе и кандидат за председника општине је био професор Економске школе у Параћину и члан Председништва покрета ,,Сви за Параћин'' Бојан Јовановић.

Уједињена опозиција је скупљала потписе 9. и 10. новембра потписе. 10. новембра је саопштила да је прикупила довољно потписа за излазак на изборе, али су одложили предају листе да би позвали Странку слободе и правде и Српски покрет Двери да буду део њихове коалиције. Обе странке су одбиле да се учлане у коалицију, па је 20. новембра коалиција предала листу. Листа је, два дана после предаје, одбачена. Коалиција је решила да поново прикупља потписе уместо да уклони недостатке. 26. новембра Уједињена опозиција поново предаје око 600 потписа подршке листи. Листа је потврђена под бројем 4 са свих 55 кандидата.

Листа је добила подршку од председника Демократске странке Зорана Лутовца, председника Народног покрета Србије Мирослава Микија Алексића, председника Народне странке Вука Јеремића, два бивша професора Бојана Јовановића, спортског радника из Забреге Славише Вучковића и Параћинца редовног професора Економског факултета у Нишу Дејана Ж. Ђорђевића. Штандове је одржавала у центру града испред зграде ,,Коцка''. Једина личност која је посетила током кампање листу јесте Зоран Лутовац у просторијама општинског одбора Демократске странке Параћин.

На крају кампање, листа се суочила са критикама да је 13. на листи Александар Настић ''нарко-дилер''. Настић је поднео кривичну пријаву против свих портала који су објавили ову вест и повукао се са листе.

#### Параћин против насиља

Председник ОО Србија центар Параћин Предраг Јашовић и председник ОО Странке слободе и правде Параћин Велимир ''Бата'' Милојковић издали су заједничко саопштење 9. новембра да ће њихова два општинска одбора учествовати на изборе као једна листа. Носилац листе је био Јашовић.

Листа је прикупљала потписе од 14. до 19. новембра. 23. новембра, лидери коалиције предају листу ОИК-у. Поред листе Уједињене опозиције, оборена је и листа Параћин против насиља, 24. новембра. Разлог обарања је мање од 40% једног пола. После 48 сата, 4 минута пре истека рока, листа је поново предата. Листа је поново оборена 28. новембра и добила је рок од 48 сати да уклони недостатке, разлози су слични као први пут. Листа је коначно потврђена под бројем 6 са 30 кандидата почетком децембра 2023. Након што је једна листа изгубила право учешћа на изборима, листа је променила редни број на гласачком листићу и налазила се под бројем 5.

У посети Параћину је дошао председник странке Србија центар Здравко Понош како би дао подршку листи ,,Параћин против насиља''. У анкетама листа је освајала око 10%.

## Референце

1. ↑ Двери 9,9%, ПСГ 8,9%, ГГ ГРЗА 8,4%, Неизјашњени 4,5%, Остали 23,5
2. ↑ https://paracin.rs/FilesNovi/BocniMeni/IzbornaKomisija/izbori2023/izboriOdbornici2023.pdf